Il-Ħamis, 3 ta' Ottubru Inkwetajt fuq li inkwetajt, man, illum. Qatt ma kont naf li jekk partit ma jkollux teżorier, ma jkunx jista' jinnomina kandidati għall-elezzjoni ġenerali. Qiegħed naħsibha niktibx lill-Kap Adrian Delia u ngħidlu li jien lest li noqgħod teżorier, anke jekk bilkemm naf kemm jagħmlu wieħed u wieħed. Imma l-importanti li jkollna teżorier malajr kemm jista' jkun. Għax x'jiġri jekk Joseph Muscat japprofitta ruħu mis-sitwazzjoni u jsejjaħ elezzjoni ħin bla waqt! Ajma ħej! Għandhom din l-arja kollha kif inhuma, aħseb u ara jekk fil-Parlament ikollna deputati Laburisti biss. Insomma dejjem hemm il-partiti ż-żgħar. Jekk jiġri hekk jien lilhom nivvota għax ma nasal qatt li nivvota Labour jew ma nivvutax. Il-Ġimgħa, 4 ta' Ottubru Ma nafx, imma qiegħed niddubita jekk Ġorġ Hyzler, li darba kien segretarju parlamentari fi żmien il-gvern tagħna, qalibx ukoll u sar Laburist. Ħareġ iwaqqa' għaċ-ċajt lil Jason Azzopardi li kien qal li s-segretarji parlamentari ħadu żieda minn wara dahar kulħadd, kif wara kollox kienu għamlu tagħna. Jista' jkun li għamel hekk biex iħeġġeġ lill-Kap Adrian Delia jfittex jeħles minn Jason Azzopardi, għax min, bħali, huwa verament Nazzjonalist, ma jqisx aktar lil Jason Azzopardi bħala Nazzjonalist. M'hemmx li l-Kap Adrian Delia jibda jieħu pariri bħal dawn għax ma nistgħux nibqgħu sejrin hekk. Is-Sibt, 5 ta' Ottubru Din il-ġurnata ġġibli ħafna memorji u naħseb anke lill-Kap Adrian Delia ġġiblu l-istess memorji. Naħseb hekk għax dan l-aħħar ħlief jgħid li mhux se nħallu lill-Gvern jagħmel hekk jew mod ieħor, mhuwiex. Saħansitra qiegħed jhedded li jniżżel in-nies fit-toroq, kif konna ninżlu fl-imgħoddi f'dan il-jum. Ma konniex ngħidu li nżilna fit-toroq bħala Nazzjonalisti imma konna nħeġġu lil ħaddieħor iniżżel in-nies fit-toroq, imma kienx jonqos li aħna konna nkunu hemm ukoll. Jien dejjem minn ta' quddiem kont inkun għax jien minn dejjem qatt ma stajt inġerragħha li f'Kastilja jkun hemm Prim Ministru Laburista. Il-Ħadd, 6 ta' Ottubru Ma morniex ħażin, man, fil-ġabra li għamilna. Aktar minn €400,000 mhumiex ċajta, mhux hekk! Min jaf min se jieħu ħsiebhom dawn il-flus kollha għax bħalissa lanqas teżorier m'għandna u ma nafx x'aħna nistennew biex naħtru wieħed malajr kemm jista' jkun. M'għandi l-ebda dubju li l-Kap Adrian Delia se jara li ħadd ma jbagħbas ma' dawn il-flus u li jintefqu bil-għaqal, imma ngħid jien kemm se jlaħħaq ma' affarijiet dan ir-raġel. Fuq kollox dan bniedem tad-demm u l-laħam u l-ġurnata tiegħu, bħal tiegħi, fiha biss 24 siegħa. Imma mbierek Alla ma' kollox ilaħħaq, anke jekk dak Jason Azzopardi baqa' jagħmel minn kollox biex jagħtih il-gambetti. It-Tnejn, 7 ta' Ottubru Donnu kmieni ġej il-bard din is-sena. U meta jkun il-bard, filgħaxijiet ma narax mill-bieb 'il barra, għajr meta jkollna xi attività tal-partit, jew biex immur nara xi logħba futbol il-każin, meta niftiehem ma' Ġorġ tal-ħanut ta' ħdejna. Madanakollu, xejn ma niddejjaq għax nintefa' quddiem it-TV u ħallini nsegwi dak li jkun għaddej fil-Parlament. Hekk qattajtha llejla, u ma jiddispjaċinix għax il-Kap Adrian Delia reġa' fetħilha fuq il-qtil tal-bloger Daphne Caruana Galizia għax irid ikun jaf min qiegħed ikun investigat. Ikolli ngħid li dalwaqt jagħmel bħalma kien għamel il-kbir Eddie li kien wegħedna li meta jkun Prim Ministru kien se jgħidilna min kien qatel lil Karin Grech u lil Raymond Caruana. Ħalliha li mbagħad baqa' ma qalilna qatt xejn! It-Tlieta, 8 ta' Ottubru Kemm jgħaġġbuhom dawk tal-Labour. Kif jgħid il-Malti, jaraw it-tibna f'għajn ħaddieħor u ma jarawx it-travu f'għajnejhom. Għamlu għaġeb għax il-Kap Adrian Delia raqad waqt li kien qiegħed jitkellem Mario Demarco. U issa qegħdin jagħmlu għaġeb għax il-Kap talab inkjesta li ilha għaddejja minn meta nqatlet il-bloger Daphne Caruana Galizia. Qishom huma infallibbli u ħaddieħor ma jistax jieħu żball. Veru li żball gravi mhux ħażin, imma ngħid jien b'daqshekk x’ġara? Ma waqgħetx id-dinja mhux hekk!? U lanqas se jaqa’ l-partit darba glorjuż tagħna. L-Erbgħa, 9 ta’ Ottubru Kemm kien tajjeb il-Kap Adrian Delia fil-programm Dissett man! Tista’ tgħid li tkellem fuq dak kollu li jaqa’ taħt il-kappa tax-xemx. M’għandi l-ebda dubju li kkonvinċa ħafna Nazzjonalisti biex jerġgħu lura fi ħdan dan il-partit darba glorjuż tagħna u mlieni bil-kuraġġ li ma ndumux ma naraw lill-partit tagħna għal darb’oħra glorjuż. Ħadt gost għax milli jidher mhux se jdum ma jagħmel reshuffle fil-kelliema tagħna fil-Parlament. M’għandix dubju li se juri snienu mal-klikka ta’ Simon Busuttil u Jason Azzopardi u jqegħedhom f’posthom darba għal dejjem u ma jibqgħux jippruvaw jagħtuh il-gambetti.